b"\n_START_ARTICLE_\nLokys (heraldika)\n_START_PARAGRAPH_\nLokys pasaulio heraldikoje netur\xc4\x97jo jokios ypatingos simbolin\xc4\x97s prasm\xc4\x97s. Da\xc5\xbenai naudojamas german\xc5\xb3 ir slav\xc5\xb3 heraldikoje. Tai daugiau regioninis simbolis._NEWLINE_XVIII-XIX a. lokys buvo laikomas apdairumo simboliu, nes sugeba numatyti orus ir i\xc5\xa1 anksto pasiruo\xc5\xa1ti ir\xc5\xa1tv\xc4\x85 \xc5\xbeiemai. \xc5\xa0is lokio i\xc5\xa1skirtinumas \xe2\x80\x93 t\xc5\xb3 laik\xc5\xb3 heraldist\xc5\xb3 sugalvotas, nes \xc5\xbeiemai ruo\xc5\xa1iasi ne tik lokiai, bet ir daugelis kit\xc5\xb3 gyv\xc5\xabn\xc5\xb3 (vover\xc4\x97s, barsukai ir t. t.).\n_START_SECTION_\nApie heraldinio lokio ry\xc5\xa1ius su lokio kultu\n_START_PARAGRAPH_\nLokio naudojimas heraldikoje siejasi ne tik su tuo, kad tai stambiausias Europos pl\xc4\x97\xc5\xa1r\xc5\xabnas, bet ir su tuo, kad taigoje gyvenusioms tautoms jis buvo reik\xc5\xa1mingas gyv\xc5\xabnas. \xc5\xa0iaurin\xc4\x97je Europos dalyje gyvenan\xc4\x8dioms fino-ugr\xc5\xb3 tautoms lokys buvo toteminis gyv\xc5\xabnas (\xc5\xber. lokio kultas), vienas i\xc5\xa1 prot\xc4\x97vi\xc5\xb3. \xc5\xa0i svarba b\xc5\xabdinga ir tautoms, kontaktavusioms su finougrais \xe2\x80\x93 slavams, baltams, germanams. Antropologai, pvz., D\xc5\xbeozefas Kempbelas (Joseph Campbell), teigia, kad lokio garbinimas buvo b\xc5\xabdingas med\xc5\xbeiotoj\xc5\xb3 gentims._NEWLINE__NEWLINE_Lokys simbolizavo mi\xc5\xa1ko \xc5\xa1eiminink\xc4\x85, mi\xc5\xa1ko valdov\xc4\x85. Lokio kultas buvo paplit\xc4\x99s nuo Elb\xc4\x97s iki Uralo Europoje (o taip pat ne vienoje Sibiro ir Tolim\xc5\xb3j\xc5\xb3 Ryt\xc5\xb3 tautoje). Centrin\xc4\x97je ir Ryt\xc5\xb3 Europoje \xc5\xa1is kultas \xc4\x97m\xc4\x97 nykti apie VIII-X a., Novgorodo Rusioje jis \xc4\x97m\xc4\x97 nykti X-XI a., kai \xc4\x97m\xc4\x97 \xc4\xafsigal\xc4\x97ti krik\xc5\xa1\xc4\x8dionyb\xc4\x97. Prie\xc5\xa1ural\xc4\x97je, U\xc5\xbeural\xc4\x97je ir Sibire \xc5\xa1is kultas i\xc5\xa1liko iki XVIII-XX a. Ankstyvo lokio garbinimo \xc5\xbeym\xc4\x97s yra likusios kin\xc5\xb3, ain\xc5\xb3 kult\xc5\xabrose, kai kurios tungus\xc5\xb3 tautos lokius laik\xc4\x97 savo prot\xc4\x97viais. \xc5\xa0i lokio svarba paliko p\xc4\x97dsakus toponimikoje, varduose ir heraldikoje._NEWLINE__NEWLINE_Su lokio reik\xc5\xa1mingumo susij\xc4\x99s berserkyst\xc4\x97s rei\xc5\xa1kinys.\n_START_SECTION_\nEuropos herbai su lokiais\n_START_PARAGRAPH_\nViena sritis, kur heraldikoje paplit\xc4\x99 lokiai \xe2\x80\x93 buvusios vakar\xc5\xb3 slav\xc5\xb3 \xc5\xbeem\xc4\x97s, kurias vokie\xc4\x8diai u\xc5\xbekariavo ir asimiliavo iki XII a. (pvz., Brandenburgo \xc5\xbeem\xc4\x97 Vokietijoje), \xc4\x8cekija (pvz., einantis lokys Bravantic\xc4\x97s herbe ) ir Moravija. Berlyno herbe pavaizduotas lokys yra vienas toki\xc5\xb3 herb\xc5\xb3. Kiti \xe2\x80\x9eloki\xc5\xa1kos heraldikos\xe2\x80\x9c kra\xc5\xa1tai prasideda Baltarusija ir driekiasi \xc4\xaf \xc5\xa1iaur\xc4\x99 ir \xc4\xaf rytus._NEWLINE__NEWLINE_Slav\xc5\xb3 ir fino - ugr\xc5\xb3 \xc5\xbeem\xc4\x97se lokiai neb\xc5\xabna \xe2\x80\x9ekalban\xc4\x8diu simboliu\xe2\x80\x9c, jie tiesiog \xc5\xbeymi buvusio lokio kulto \xc5\xbeemes. Tuo tarpu german\xc5\xb3 \xc5\xbeem\xc4\x97se lokys da\xc5\xbeniausiai yra \xe2\x80\x9ekalbantis simbolis\xe2\x80\x9c, simbolizuojantis miest\xc5\xb3 pavadinimus (Berlin, Bern, Bernstadt)._NEWLINE_Lokys vaizduojamas Suomijos Pasienio apsaugos emblemoje  ir Suomijos Pakran\xc4\x8di\xc5\xb3 apsaugos v\xc4\x97liavose ir gairel\xc4\x97se .\n_START_SECTION_\nRusijos herbai su lokiais\n_START_PARAGRAPH_\nDa\xc5\xbeni herbai su lokiais Rusijos heraldikoje.\n_START_SECTION_\nLokio vaizdavimas simbolikoje\n_START_PARAGRAPH_\nTaisyklingiausiai heraldi\xc5\xa1kai lokiai vaizduojami vokie\xc4\x8di\xc5\xb3 heraldikoje \xe2\x80\x93 lokys da\xc5\xbeniausiai stovi ant u\xc5\xbepakalini\xc5\xb3 leten\xc5\xb3, pasisuk\xc4\x99s \xc4\xaf kair\xc4\x99 (heraldin\xc4\x99 de\xc5\xa1in\xc4\x99). Rusi\xc5\xa1koje heraldikoje da\xc5\xbeni keturp\xc4\x97sti lokiai, einantys \xc4\xaf de\xc5\xa1in\xc4\x99 (heraldin\xc4\x99 kair\xc4\x99) pus\xc4\x99. Da\xc5\xbenai herbuose naudojama ne visa lokio fig\xc5\xabra, o tik jos dalis. Tai gali b\xc5\xabti lokys iki \xe2\x80\x9ejuosmens\xe2\x80\x9c (kylantis lokys), lokio galva ar letenos._NEWLINE__NEWLINE_Kaip ir visi pl\xc4\x97\xc5\xa1r\xc5\xabnai lokys herbuose da\xc5\xbenai b\xc5\xabna ginkluotas \xe2\x80\x93 spalva b\xc5\xabna i\xc5\xa1skirti dantys, lie\xc5\xbeuvis, nagai. Lokio ginkluot\xc4\x97 (dantys, lie\xc5\xbeuvis, nagai) da\xc5\xbenai b\xc5\xabna raudona ar auksin\xc4\x97._NEWLINE_D. Britanijos heraldikoje lokiai da\xc5\xbenai aptinkami herbuose \xc5\xbemoni\xc5\xb3, kuri\xc5\xb3 pavard\xc4\x97s Barnard, Baring, Barnes, Bearsley (kuri\xc5\xb3 kilm\xc4\x97 siejama su \xc5\xbeod\xc5\xbeiu lokys). Skyduose vaizduojamos ir loki\xc5\xb3 galvos, ta\xc4\x8diau vaizdavimas skiriasi Anglijos ir \xc5\xa0kotijos heraldikoje. Angli\xc5\xa1kuose skyduose galva b\xc5\xabna su nukirstu kaklu (couped) arba i\xc5\xa1trintu kaklu (erased). \xc5\xa0kotijos heraldikoje loki\xc5\xb3 galvos paprastai b\xc5\xabna be kakl\xc5\xb3. Loki\xc5\xb3 galvos niekada neb\xc5\xabna pateiktos anfas ir be kaklo (caboshed).\n_START_SECTION_\nBaltasis lokys simbolikoje\n_START_PARAGRAPH_\nLokys herbuose da\xc5\xbenai juodas (paprastai tai rei\xc5\xa1kia rud\xc4\x85j\xc4\xaf lok\xc4\xaf). Nesenuose herbuose b\xc5\xabna ir baltas lokys, kuris paprastai rei\xc5\xa1kia balt\xc4\x85j\xc4\xaf lok\xc4\xaf (pvz., nuo XVIII a. \xc5\xbeinomas Grenlandijos herbas). Baltasis lokys \xc4\xafeina ir Danijos herb\xc4\x85. Kai kuriuose herbuose pavaizduotas baltasis lokys \xe2\x80\x93 ne heraldinis sidabrinis lokys, o baltasis lokys, kaip biologin\xc4\x97 r\xc5\xab\xc5\xa1is. Tai b\xc5\xabdinga kra\xc5\xa1tams, kur \xc5\xa1ie lokiai gyvena. Pvz., Naujosios \xc5\xbdem\xc4\x97s (Rusijos sala Arkties vandenyne) herbas , Nanortalik'o bendruomen\xc4\x97s Grenlandijoje v\xc4\x97liava ._NEWLINE_Egzistuoja Jamalo-Nenc\xc5\xb3 apygardos (Rusija) gubernatoriaus v\xc4\x97liavos, kurioje du herbo skydininkai yra baltieji lokiai, projektas."